Etunimiä voi nyt olla neljä, ja lapsikin voi saada sukunimi­yhdistelmän – näin nimilaki muuttui tiistaina

Uudessa etu- ja sukunimilaissa vanhat kaksiosaiset sukunimet vaihtuvat sukunimiyhdistelmiin, jotka voivat periytyä myös lapselle. Myös harvinaisen etunimen hyväksyminen helpottuu.

Uuden nimilain seurauksena molemmat puolisot voivat ottaa sukunimiyhdistelmän ja sellainen voi periytyä myös lapselle. Saara Humalajärvi ja Heikka Rissanen kertoivat lapsensa Lenita Humalajärven nimivalinnasta vuonna 2017, kun HS teki lukijakyselyn aiheesta.­

Lapselle voi nyt antaa aiempaa enemmän etunimiä ja perheet saavat lisää mahdollisuuksia sukunimen valintaan, kun uusi etu- ja sukunimilaki tuli voimaan vuodenvaihteessa.

Taustalla ovat muun muassa kansainvälistyminen, muutokset perherakenteissa, pyrkimys yksilöllisempään nimenantoon ja henkilötunnuksen korostuminen yksilöintivälineenä nimen sijaan, todettiin hallituksen esityksessä vuonna 2017. Päämääränä on myös vähentää byrokratiaa.